Zuma: ANC-manifes is ‘wonderlik’President Jacob Zuma op 8 Januarie in Nelspruit. Foto: SAPA “Dis ŉ wonderlike manifes,” het Zuma aan senior ANC-lede en ondersteuners gesê tydens ŉ ete in Nelspruit, voor Saterdag se amptelike bekendstelling van die manifes by die Mbombela-stadion. “Ons vra mense om te stem. Dit is hul hardverdiende stem en môre sal ons vir hulle sê presies vir wie hulle moet stem want ons glo dat die ANC die organisasie van die mense is.” Zuma het ŉ kort beskrywing gegee van wat van vanjaar se manifes, wat opgedra word aan oudpresident Nelson Mandela, verwag kan word. “Ons manifes sê baie dinge. Ons gee ons visie daarin. Ons verbind ons daartoe om Suid-Afrika vorentoe te beweeg.” Die manifes sal onder meer kyk na die land se 20 jaar van demokrasie maar ook wat die party die afgelope vyf jaar vermag het. Daar word onder meer gefokus op die Nasionale Ontwikkelingsplan, landelike ontwikkeling, werkskepping en die ekonomie, voedselsekerheid, gesondheid, onderwys, misdaad en korrupsie.